নিজস্ব প্রতিবেদক, বিডি নিউজ রিভিউজ ডটকমঃ চট্টগ্রাম, চট্টগ্রাম সিটি কর্পোরেশনের মেয়র আলহাজ্ব আ জ ম নাছির উদ্দীন বলেছেন, শিক্ষার্থীদের প্রজ্ঞা ও অভিজ্ঞতা কাজে লাগিয়ে দেশের কল্যাণে আত্মনিয়োগ করতে হবে। কারণ তাদের পেছনে সরকার ও জনগনের অবদান রয়েছে। প্রসঙ্গক্রমে মেয়র বলেন, বাংলাদেশ ছাত্রলীগ জাতির জনক বঙ্গবন্ধু শেখ মুজিবুর রহমানের হাতে গড়া সংগঠন। ছাত্রলীগ নেতাদের উপর জাতির জনকের ছিল অগাধ আস্থা আর বিশ্বাস। তিনি যেকোন গুরুত্বপূর্ণ বিষয় নিয়ে ছাত্রলীগ নেতাদের সাথে আলাপ-আলোচনা করতেন। আজ যারা ছাত্রলীগ নেতা-কর্মী তাদেরকে দলের এই গৌরবময় ইতিহাস সামনে রেখে পথ চলতে হবে। প্রাতিষ্ঠানিক শিক্ষার পাশাপাশি সততা, নীতি-নৈতিকতা ও মূল্যবোধের শিক্ষা অর্জন করতে হবে। তিনি বলেন, জীবনে প্রতিষ্ঠিত হওয়ার নেপথ্যে পিতামাতা, পরিবার, সমাজ, রাষ্ট্র ও সরকারের গুরুত্বপূর্ণ অবদান রয়েছে। তাই প্রতিষ্ঠিত হয়ে পিতামাতা, পরিবার, সমাজ তথা সরকারের ঋণ শোধ করা তাদের নৈতিক দায়িত্ব। সুতরাং বড় হয়ে দৃষ্টিভঙ্গি, চিন্তা, চেতনা ও মনন দিয়ে দেশ উন্নয়নে ভূমিকা রাখতে হবে।